Swertfisch (Steernbild)
De Swertfisch is en lütt Steernbild an’n Süüdhimmel. Dor binnen liggt de süüdliche Pool vun de Ekliptik un de Grote Magellansche Wulk.

Utsehn 
De Swertfisch is en Steernbild, dat nich dull opfallt. Dat besteiht ut mehrere Steerns, de in en Lien staht un licht funnen warrn kann, vunwegen dat de Swertfisch süüdwestlich vun Canopus liggt. Dat is de tweethellste Steern an’n Himmel. Wegen sien süüdliche Laag is dat Steernbild vun Europa ut nich to beobachten.

In’n Swertfisch liggt de gröttste Deel vun de Groten Magellanschen Wulk, de en Naver vun uns egen Galaxie dorstellt.

Wegen de Präzession wannert de Süüdpool vun’n Himmel in ruchweg 25.800 Johren eenmol üm den Süüdpool vun de Ekliptik, de in dit Steernbild liggt. Dormit blifft de Süüdpool vun’n Himmel jümmer in de Neeg vun den Swertfisch un is wegen sien süüdliche Laag vun Europa ut nich to beobachten.

Historie 
De Swertfisch is een vun de twölf Steernbiller, de Enn vun’t 16. Johrhunnert vun de nederlännschen Seefohrers Pieter Dirkszoon Keyser un Frederick de Houtman inföhrt weern. Toeerst weer de Kunstellatschoon as „Goldfisch“ betekent un weer op en Middelöller-Globus afbillt, de intwüschen verschollen is. Johann Bayer hett dat Steernbild in sien Himmelsatlas Uranometria opnahmen, de 1603 runtkeem.

Objekten

Steerns 

AB Doradus is en Veerfack-Steernsysteem, de ut de rotatschoonsännerlichen Hööftregensteern A (6,93m) un de dree Ro’en Dwargsteens Ba (13,91m), Bb (14,50m) un C (19,80m) besteiht.

Ännerliche Steerns 

β Doradus kann mit dat fre’e Oog sehn warrn, ofschoonst he 8.000 Lichtjohren wiet weg is. He tellt dormit to de Steerns mit de gröttsten Lüüchtkraft an’n Himmel.

γ Doradus (Gamma Doradus, HR 1338) is de Prototyyp för ännerche Steerns, de jemehr Helligkeit sik dör nich-radiale Pulsatschonen vun de Böverflach ännert. He wiest bito noch en poor Fluktuatschonen in sien Helligkeit, de noch nich verklort warrn künnt.

Messier- un NGC-Objekten 

De Grote Magellansche Wolke (LMC – vun engl. Large Magellan Cloud) is dat hellste un gröttste Nevelobjekt an’n Himmel mit en Utmaat vun 5° × 6°. De Wulk is en Navergalaxie vun uns Melkstraat in en Afstand vun ruchweg 160.000 Lichtjohren.

De Tarantelnevel (NGC 2070) is en Emisschoonsnevel binnen de Groten Magellanschen Wulk mit dat 5.000-facke vun de Lüchtkraft vun’n Orionnevel. Dat is in’t Universum dat gröttste bekannte Objekt vun sien Oort un in lüttere Feernrohren al as lütten neveligen Plack to sehn.

Kiek ok 
 Steernbild
 Naams vun Steerns

Weblenken 

Steernbild